Fótboltakonan Karólína Lea Vilhjálmsdóttir byrjar vel með þýska stórliðinu Bayern München. Landsliðskonan skoraði nefnilega í sínum fyrsta keppnisleik með liðinu í 6-1 útisigri á Kazygurt í 16-liða úrslitum Meistaradeildar Evrópu í snemma í morgun.
Kazygurt er frá Kasakstan sem útskýrir að hluta til af hverju leikurinn var spilaður klukkan 6:00 í morgun að íslenskum tíma. Sex klukkutímum munar á Íslandi og Kasakstan, þannig að um hádegisleik var að ræða í Kasakstan. Þetta var fyrri leikur Kazygurt og Bayern í 16-liða úrslitum Meistaradeildarinnar og Bayern stendur því afar vel að vígi eftir þennan 6-1 útisigur. Karólína Lea sem gekk í raðir Bayern frá Breiðabliki fyrr á árinu, kom inn á sem varamaður á 65. mínútu í stöðunni 4-0. Það tók hana ekki nema rétt um þrjár mínútur að komast á markaskoraralistann þegar hún kom Bayern í 5-0 á 68. mínútu. Frábær frumraun hjá Karólínu með nýju liði. Hún gæti svo komið við sögu í sínum fyrsta leik í þýsku deildinni þegar Bayern sækir Freiburg heim á sunnudag. Seinni leikur Bayern við Kazygurt í Meistaradeildinni er svo á miðvikudag í Þýskalandi.
Evrópska knattspyrnusambandið segir að enn sé stefnt að því að EM karla í fótbolta verði spilað í 12 mismunandi borgum víðs vegar um Evrópu í sumar. Boris Johnson forsætisráðherra Breta lýsti fyrr í vikunni Breta reiðubúna til að taka allt mótið til sín í ljósi COVID-19 heimsfaraldursins.
Nokkrir leikir verða hvort sem er spilaðir á Wembley í Lundúnum. Allir þrír leikir Englands í riðlakeppninni verða þar og þá verða báðir undanúrslitaleikir EM sem og úrslitaleikur mótsins spilaðir á Wembley. Annars eru það 12 mismunandi borgir frá jafn mörgum löndum sem eiga að halda mótið í sameiningu. Sky Sports hefur það eftir UEFA í dag að enn sé unnið eftir upphaflegu plani. Ekkert annað komi til greina í augnablikinu en að spila EM í sumar í öllum þessum 12 borgum. Upphafsleikur EM í sumar á að fara fram á Ólympíuleikvanginum í Róm þann 11. júní milli Ítala og Tyrkja í A-riðli.
Og nú stendur yfir keppni í boðgöngu kvenna á HM í norrænum greinum í Obertsdorf í Þýskalandi. Sýnt er beint frá keppninni á RÚV.